Microsoft Lumia (voorheen bekend as Nokia Lumia) is 'n reeks mobiele toestelle wat deur Microsoft Mobile as opvolger van Nokia ontwerp en bemark word. Die slimfoonreeks, wat in November 2011 op internasionale markte ingevoer is, was die resultaat van 'n langdurige vennootskap wat tussen die Amerikaanse sagtewarereus Microsoft en die Finse selfoonvervaardiger Nokia gesluit is. So is alle Lumia-slimfoonmodelle met die Windows Phone-bedryfstelsel toegerus. Op 3 September 2013 het Microsoft aangekondig dat hulle Nokia se mobiele toestelafdeling sal oorneem. Dié oorname is op 25 April 2014 afgehandel. In 'n oorgangsfase, wat in Oktober 2014 beëindig is, het Microsoft voortgegaan om die Nokia-handelsmerk op Lumia-toestelle te gebruik. Dit is vervolgens amptelik uitgefaseer en vervang deur die Microsoft-handelsmerk. Die slimfoonreeks se naam is afgelei van die partitiewe meervoudsvorm van lumi, die Finse term vir sneeu. Wikimedia Commons het meer media in die kategorie Microsoft Lumia.